## Gómez subratlla el compromís de la Generalitat amb la investigació sanitària al millorar l’equitat i l’estabilitat laboral del personal investigador

*** El conseller ha assistit a l’acte d’inauguració de l’Acte Científic de l’IIS La FE, en el qual ha retut homenatge al doctor Melchor Hoyos per la seua trajectòria i contribució per a situar l’Hospital La Fe i el seu institut d’investigació com a referents a escala nacional
* L’IIS La Fe reforça el seu lideratge científic amb més de 390 assajos clínics actius i una projecció internacional consolidada en 2024
* El conseller ha destacat que la Comunitat Valenciana “és pionera en la creació de categories professionals com la de metge investigador i infermer investigador, la qual cosa ens fa avançar en l’equitat i modernització de la sanitat pública”**

El conseller de Sanitat, Marciano Gómez, ha assistit a l’acte de l’Acte Científic de l’Institut d’Investigació Sanitària La Fe (IIS La Fe), en el qual ha destacat “el compromís de la Generalitat amb la investigació sanitària q millorar l’equitat i l’estabilitat del personal investigador de les fundacions i instituts d’investigació del sector públic”.

Durant la seua intervenció, Marciano Gómez, que ha estat acompanyat per la directora científica de l’IIS La Fe, Pilar Nos, i el gerent del Departament de Salut La Fe, José Luis Poveda, ha retut un emotiu homenatge a qui va ser gerent de l’Hospital La Fe entre els anys 2007 i 2015, el doctor Melchor Hoyos, “per la seua trajectòria i inestimable contribució per a situar l’Hospital La Fe i el seu institut d’investigació com a referents a escala nacional”.

Segons ha assenyalat Gómez, “durant els seus huit anys de gestió, el doctor Hoyos va liderar amb èxit, entre altres assoliments, el complex procés de trasllat de l’antic hospital situat a Campanar al seu actual emplaçament, un model que es va convertir en referència per a altres centres hospitalaris del país”. A més, amb la seua direcció la fundació de l’hospital va aconseguir la seua acreditació com a Institut d’Investigació Sanitària La Fe (IIS La Fe) per part de l’Institut de Salut Carles III, consolidant així el seu compromís amb l’excel·lència científica, la innovació biomèdica i la millora contínua de l’atenció sanitària.

De la mateixa manera, ha remarcat l’important treball investigador que s’està desenrotllant en la Comunitat Valenciana, i prova d’això és “la creixent activitat de l’IIS La FE i l’alt nivell de la producció científica, que es manifesta en els més de 390 assajos clínics actius i en una projecció internacional consolidada en 2024”. Este esdeveniment de l’IIS La Fe ha servit per a celebrar els 15 anys de l’acreditació del centre com a institut d’investigació sanitària per part de l’Institut de Salut Carles III (ISCIII).

Per la seua part, el conseller ha posat en relleu l’interés de la Conselleria per impulsar la investigació sanitària i biomèdica. De fet, la Comunitat Valenciana és una de les primeres a establir un marc legal per a regular aspectes relacionats amb les condicions laborals i retributives dels professionals de l’àmbit d’investigació sanitària. A més, “la Conselleria de Sanitat compta amb una direcció general d’investigació i innovació pròpia, la qual cosa suposa una clara aposta per l’impuls de la investigació”, ha manifestat Gómez.

**Pioners en la creació de noves categories**

El mes de març passat, el Consell va aprovar el decret llei per a establir un marc jurídic que regule les condicions laborals dels professionals d’investigació. Es tracta d’un decret que complix amb la llei d’investigació biomèdica, protegint les condicions dels investigadors amb norma amb rang de llei.

En este sentit, la finalitat és dignificar la figura del personal investigador i establir un marc normatiu per a aconseguir i oferir més estabilitat professional i que permeta atraure i retindre talent investigador en la Comunitat Valenciana. Al respecte, el conseller ha assenyalat que la Comunitat Valenciana “és pionera en la creació de categories professionals, com la de metge investigador i infermer investigador, la qual cosa ens fa avançar cap a una major equitat i modernització de la sanitat pública”.

Així, ha afegit que “eixes noves categories, juntament amb altres cinc que ja tenim com a científic de dades, enginyer de processos, entre altres, el que ens permet és avançar en l’equiparació, en la modernització de la sanitat pública valenciana, no solament en la investigació sinó també en la digitalització”.

**Activitat investigadora de l’IIS La Fe**

Respecte a l’activitat investigadora de l’IIS La Fe, durant l’any 2024 va rebre més de 17 milions d’euros en finançament nacional i autonòmic per a projectes d’investigació biomèdica. En investigació finançada amb fons internacionals, l’IIS La Fe va registrar 15 projectes concedits per un valor de 5,1 milions d’euros.

Així mateix, en investigació clínica, destaca l’evolució dels assajos clínics actius que va augmentar un 24 %, i va arribar als 392 estudis en 2024. Esta activitat situa l’IIS La Fe com un dels centres amb més dinamisme en el desenrotllament de nous tractaments, directament connectats amb l’assistència sanitària. Quant a la producció científica, l’IIS La Fe ha publicat en 2024 un total de 1.357 articles científics.

A més, l’Institut ha rebut una ajuda de més d’un milió d’euros de l’Institut de Salut Carles III que permetrà, entre 2025 i 2026, dur a terme una reforma i ampliació de la seua unitat d’investigació clínica avançada. Finalment, l’IIS La Fe disposa per al 2025 d’un pressupost de més de 42,5 milions d’euros, un 36 % més que el passat exercici.

Fecha: 11/06/2025